**О Б Р А З Л О Ж Е Њ Е**

I. УСТАВНИ ОСНОВ

Уставни основ за доношење Закона о изменама и допунама Закона о средњем образовању и васпитању садржан је у одредби члана 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

Предлог Закона о изменама и допунама Закона о средњем образовању и васпитању (у даљем тексту: Закон), чији је Нацрт припремило Министарство просвете, предвиђа унапређивање примене појединих законских решења у циљу обезбеђивања и унапређивања квалитета, доступности и праведности средњег образовања и васпитања.

Предлогом закона о изменама и допунама Закона о средњем образовању и васпитању врши се терминолошко усклађивање са Законом о основама система образовања и васпитања, као и допуна тог закона, која се односи на институте који су прописани Законом о основама система образовања и васпитања. Усклађивање се врши, с обзиром на то да је основни текст Закона о средњем образовању и васпитању донет 2013. године, а основни текст Закона о основама система образовања и васпитања донет 2017. године, те се указала потреба за усклађивањем текстова оба закона.

Овим изменама требало би да буду обухваћене одредбе које се односе на рокове полагањазавршног испита за ученике који завршавају средње образовање и васпитање у трогодишњем трајању, матурског испита за ученике који завршавају средње образовање и васпитање у четворогодишњем трајању, завршног испита средњег стручног образовања и васпитања и стручне, уметничке и опште матуре (измене које се односе на члан 7. Закона о изменама и допунама Закона о средњем образовању и васпитању („Службени гласник РС”, број 52/21)).

Уз одредбе о полагању матуре и завршног испита, одређене измене неопходне су у члановима Закона о средњем образовању и васпитању којима су уређене јавне исправе које издаје средња школа, у члановима који прописују оцењивање, одредбе којима се препознају специфичности средње школе основане за потребе унутрашњих послова, у члановима у којима се врши терминолошко усклађивање са одредбама Закона о основама система образовања и васпитања и Предлогм закона о изменама и допунама Закона о основама система образовања и васпитања.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** предложена је измена члана 12. Закона о средњем образовању и васпитању (у даљем тексту: Закон), на тај начин да се избришу одредбе које се односе на лица компетентна у области инклузивног образовања и васпитања и школе које су својим активностима постале примери добре праксе у спровођењу инклузивног образовања и васпитања, у складу са мишљењем Државне ревизорске институције.

Државни ревизор је спровео ревизију сврсисходности из области Превенција и сузбијање вршњачког насиља у школама (извештај о спровођењу препорука ради отклањања несврсисходности откривених у ревизији превенција и сузбијање вршњачког насиља у школама број и датум извештаја о ревизији: број: 400-390/2022-03/24, београд, 19. децембар 2022. године). У оквиру препорука које је дао ревизор наводи се примена поменутих чланова тј. утврђивање листе лица обучених за интервенцију и превенцију насиља и листе школа примера добре праксе. У складу са наведеним Министарство сматра да наведене ставове чланова треба брисати јер:

Сва лица у установама образовања и васпитања која раде са децом морају да пролазе обуке у циљу превенције и заштите од насиља ( наставно особље, стручни сарадници, секретар установе, стручни сарадници). Такође, обука лица за подршку установама у превенцији и заштити је већ реализована кроз институт саветника спољних сарадника за заштиту од насиља и дискриминације тако да таква лица постоје по другом основу.

Листу школе које су својим активностима постале примери добре праксе у спровођењу програма заштите од насиља није могуће утврдити због сложености варијабли које утичу на ову праксу ( нпр. немају све школе једнаке ресурсе и идентичне полазне услове важне за превенцију, а на које не могу да утичу, такође није могуће утврдити листу која би важила за сваку школску годину јер пракса показује да постоје разлике у примени програма превенције у оквиру истих школа на годишњем нивоу). Дакле, није могуће утврдити листу која је поуздана, објективна и релевантна због сложености самог феномена насиља.

Уместо тога министарство ће прикупљати примере добре праксе и упућивати установе на хоризонтално учење и размену без прављења посебне листе установа.

Предложене измене члана 12. Закона односе на стручну помоћ у области **реализације инклузивног образовања,** док је образложење ових измена (образложење Предлога закона) дато из угла **превенције и заштите од насиља,** уз позивање на извештај Државне ревизорске институције. **Превенција и сузбијање вршњачког насиља у школама**.

Предложене измене из члана 1. Предлога закона имају сврху да се обезбеди додатна подршка у реализацији инклузивног образовања од стране установа образовања и васпитања које су развиле добре праксе, с обзиром да је таква подршка од изузетног значаја за спровођење и унапређење инклузивног образовања посебно за децу из осетљивих група.

Додатно, предложеном изменом препознаје се улога модел установа, између осталог, развој, подржавање, промовисање и преношење примера изузетне образовне праксе у различитим областима, укључујући и реализацију инклузивног образовања.

**Чланом 2. Предлога закона** предложена је измена члана 17. Закона, као и брисање одредаба које се односе на листу лица обучених за превенцију и интервенцију у случају насиља, злостављања и занемаривања и других облика ризичног понашања и листу школа које су својим активностима постале примери добре праксе, у складу са мишљењем Државне ревизорске институције.

Државни ревизор је спровео ревизију сврсисходности из области Превенција и сузбијање вршњачког насиља у школама (извештај о спровођењу препорука ради отклањања несврсисходности откривених у ревизији превенција и сузбијање вршњачког насиља у школама број и датум извештаја о ревизији: број: 400-390/2022-03/24, београд, 19. децембар 2022. године). У оквиру препорука које је дао ревизор наводи се примена поменутих чланова тј. утврђивање листе лица обучених за интервенцију и превенцију насиља и листе школа примера добре праксе. У складу са наведеним Министарство сматра да наведене ставове члана 17. Закона потребно је брисати јер, с обзиром да:

Сва лица у установама образовања и васпитања која раде са децом морају да пролазе обуке у циљу превенције и заштите од насиља ( наставно особље, стручни сарадници, секретар установе, стручни сарадници). Такође, обука лица за подршку установама у превенцији и заштити је већ реализована кроз институт саветника спољних сарадника за заштиту од насиља и дискриминације тако да таква лица постоје по другом основу.

Листу школе које су својим активностима постале примери добре праксе у спровођењу програма заштите од насиља није могуће утврдити због сложености варијабли које утичу на ову праксу (нпр. немају све школе једнаке ресурсе и идентичне полазне услове важне за превенцију, а на које не могу да утичу, такође није могуће утврдити листу која би важила за сваку школску годину јер пракса показује да постоје разлике у примени програма превенције у оквиру истих школа на годишњем нивоу). Дакле, није могуће утврдити листу која је поуздана, објективна и релевантна због сложености самог феномена насиља.

Уместо тога Министарство ће прикупљати примере добре праксе и упућивати установе на хоризонтално учење и размену без прављења посебне листе установа.

Као једну од последица Covid-19 пандемије Институт за ментално здравље идентификује значајан пораст прекомерне употребе интернета, видео игрица и игара на срећу које ометају дневно функционисање деце и младих. Зато је од изузетно важности да се овај изазов препозна и адресира кроз програме. Додатно, увођењем очувања психолошког и емоционалног здравља као појам овај члан се у потпуности усклађује са чланом 111. Законом о основама система образовања и васпитања. На овај начин би се психолошко и емоционално здравље по први пут препознало у оквиру Закона о средњем образовању и васпитању.

Предложене измене из члана 2. Предлога закона имају за сврху да се обезбеди додатна подршку реализацији превенције и заштите од насиља и дискриминације од стране установа образовања и васпитања које су развиле добре праксе, с обзиром да је таква подршка може бити од изузетног значаја за развој механизама превенције и интервенције у ситуацијама насиља и дискриминације.

Додатно, предложеном изменом препознаје се улога модел установа, између осталог, развој, подржавање, промовисање и преношење примера изузетне образовне праксе у различитим областима, укључујући и превенцију насиља и недискриминацију.

**Чланом 3. Предлога закона** предвиђена је допуна члана 27. Закона, како би се средња школа основана за потребе унутрашњих послова изузела у организацији наставе за ученике на кућном и болничком лечењу, наставе код куће и наставе на даљину. Допуна је предложена због специфичности ове средње школе.

**Чланом 4. Предлога закона** предвиђена је измена члан 29. Закона, тако што би у ставу 1. тог члана смањио број ученика са 30 на 28. Измена је предложена у склопу усклађивања са мерама које су препоручене за борбу против вршњачког насиља.

**Чланом 5. Предлога закона** предвиђена је допуна члана 30. Закона, на так начи да је у ставу 4. изузето министарство надлежно за унутрашње послове као послодавац код ког се реализује практична настава (и професионална пракса) за ученике срење школе основане за потребe унутрашњих послова. Допуна је предложена због специфичности ове средње школе.

**Чланом 6. Предлога закона** предвиђена је допуна члана 40. Закона, у делу у коме је прописано да ученик средње школе основане за потребе унутрашњих послова може стицати образовање само у својству редовног ученикa, што представља изузетак од одредбе да ученик средње школе може да стиче образовање и у својству ванредног ученика. Допуна је предложена због специфичности ове средње школе.

**Чланом 7. Предлога закона** предвиђена је измена у члану 41. Закона, којим је прописано стицање својства ученика. Став 5. који се брише био је у супротности са ставом 4. тог члана и ова измена доприноси примени норме у пуном обиму.

**Чланом 8. Предлога закона** предвиђена је измена члана 43. Закона, којим је прописано право ученика на издавање исписнице и упис у другу школу. Измена члана усклађена је са Нацртом Закона о изменама и допунама Закона о основама система образовања и васпитања, који је предвиђено да се ученику против кога је покренут дисциплински поступак, а који поднесе захтев за издавања исписнице, закључком одлаже издавање исписнице до завршетка дисциплинског поступка. Податак да је против ученика спроведен дисциплински поступак уноси се у одговарајући део исписнице. Од одредбе да ученик из става 1. овог члана, који се не упише у другу школу у прописаном року од седам дана, има право да наредне школске године изврши поновни упис у исту школу и у исти разред, изузети су ученици средње школе основане за потребе унутрашњих послова.

**Чланом 9. Предлога закона** предвиђена је измена члана 49. Закона, на тај начин да се тај члан усклади са одредбама Предлога закона о изменама и допунама Закона о основама система образовања и васпитања и са Законом о основама система образовања и васпитања, у делу који се односи на оцењивање и оцењивање владања.

**Чланом 10. Предлога закона** предложена је измена члана 50. Закона, на тај начин да је предвиђено ослобађање од наставе физичког, односно физичког и здравственог васпитања. Предложене су измене тог члана како би се усагласио са одредбама закона којим се уређује основно образовање и васпитање. Такође, од одредбе су изузети ученици средње школе основане за потребе унутрашњих послова, због спецфичности школе.

**Чланом 11. Предлога закона** предвиђена је допуна у члану 51. Закона, којом су од одредбе о завршавању средњег образовања и васпитања у року краћем од предвиђеног изузети ученици средње школе основане за потребе унутрашњих послова, због специфичности школе.

**Чланом 12. Предлога закона** предвиђена је измена у члану 52. Закона, који гласи: „обавезних предмета, изборних програма изузев верске наставе и грађанског васпитања.” Измена је извршена због терминолошког усклађивања са Законом о основама система образовања и васпитања.

**Чланом 13. Предлога закона** предвиђена je измена у члану 56. Закона. Изменом у ставу 2. обезбеђено је да сви ученици који полажу поправни испит, без обзира да ли тај испит полажу у јунском или августовском року, имају право на припремну наставу, у складу са законом.

**Чланом 14. Предлога закона** предвиђена je измена наслова изнад члана 57а и члана 57а Закона. Наслов изнад члана гласи: „Државна и међународна испитивања.” Члан гласи: „Школа је дужна да обезбеди тестирање ученичких постигнућа на државним испитивањима, као и на међународним испитивањима на која се држава обавезала уговорима. Ближе услове за спровођење испитивања из става 1. утврђује министар.” Измена је извршена због терминолошког усклађивања са Законом о основном образовању и васпитању.

**Чланом 15. Предлога закона** предвиђена je измена у члану 58. Закона. Додавањем новог става 2. омогућено је да ученици средњих богословских школа традиционалних цркава и верских заједница могу да приступе полагању испита којим се завршава средње образовање, и то полагањем српског, односно матерњег језика и књижевности и два предмета са листе општеобразовних предмета. Измена је извршена због обезбеђивања једноксти у стицању образовања.

**Чланом 16. Предлога закона** предвиђена je допуна у члану 60. Закона у коме је додат став 5. који гласи: „Право на полагање опште матуре има и лице које је завршило програм из члана 63а став 1. овог закона.” Ова измена омогућава ближе одређивање услова за полагање опште матуре завршавањем програма за полагање опште матуре може бити лице које је завршило средње стручно образовање у трогодишњем трајању, лице које је стекло квалификацију на нивоу 3 нокс у неформалном образовању, лице коме је призната еквиваленција, у складу са чланом 35а Закона о националном оквиру квалификација.

**Чланом 17. Предлога закона** предвиђене су измене у члану 62. ст. 2. и 4. Закона којима се предвиђа да се на стручној и уметничкој матури проверавју компетенције у складу са стандардом квалификације.

**Чланом 18. Предлога закона** предвиђена је измена члана 63а Закона који гласи: „Полазник програма за полагање опште матуре може бити лице које је завршило средње стручно образовање у трогодишњем трајању, лице које је стекло квалификацију на нивоу 3 нокс у неформалном образовању, лице коме је призната еквиваленција, у складу са чланом 35а Закона о националном оквиру квалификација. Програм из става 1. овог члана реализује се у гимназији у трајању од две године, након чега полазник стиче право да полаже општу матуру, у првом наредном року у којем се организује. трошкове похађања програма из става 1. овог члана и полагања опште матуре сноси полазник. Полазнику који је завршио програм из става 1. овог члана и положио општу матуру издаје се јавна исправа о положеној општој матури у складу са овим законом, без стицања нивоа 4 НОКС/средњег образовања у четворогодишњем трајању. Програм из става 1. овог члана, начин пријаве испита у изборном делу опште матуре и остала питања од значаја за похађање програма утврђује министар.”. Измена је предложена у складу са предложеним изменама Закона о националном оквиру квалификација.

**Чланом 19. Предлога закона** предвиђена је допуна у члану 64. Закона, где је предложена измена става 3. и додат став 4. који гласе: „На основу положене стручне, односно уметничке матуре ученик може да се упише на студије изван области из става 2. овог члана, уз полагање испита из одређених општеобразовних наставних предмета које полаже у изборном делу стручне, односно уметничке матуре, а које утврди самостална високошколска установа уместо пријемног испита, у складу са законом којим се уређује високо образовање. На основу положене опште матуре након савладаног програма из члана 63а овог закона, кандидат може да се упише на студије у складу са ст. 2. и 3. овог члана без стицања средњег образовања и васпитања у четворогодишњем трајању.”. Изменама је извршено усклађивање са Нацртом Закона о изменама и допунама Закона о националном оквиру квалификација, у делу који се односи на могућност уписа у високошколску установу.

Чланом 20. Предлога закона предвиђене су измене у члану 71. којим је извршено терминолошка усклађивања са Законом о основама система образовања.

Чланом 21. Предлога закона предвиђена је допуна у члану 79. којом је у ставу 5. додата тачка 6) којом се прописује да школа издаје јавну исправу (уверење) за лице које положи програм из члана 63а Закона.

Чланом 22. Предлога закона предвиђене су допуне у самосталном члану 7. Закона о изменама и допунама Закона о средњем образовању и васпитању („Службени гласник РС”, број 52/21), којима је усклађен режим полагања опште, стручне и уметничке матуре и завршног испита у средњем образовању, са одредбама Предлога закона о изменама и допунама Закона о основама система образовања и васпитања. Предуслов за квалитетно спровођење испита којима се завршава средње образовање (државне матуре) је да се у потпуности обезбеде услови за њихово спровођење. У претходном периоду обављени су многобројни различити послови и активности у циљу обезбеђивања услова за спровођење државне матуре: измењени су прописи из области образовања ради дефинисања послова Центра за испите при Заводу за вредновање квалитета образовања и васпитања, припремљени су задаци из предмета који се полажу на државној матури, обављени разговори са ректорима и деканима, спроведена прва проба полагања државне матуре (која је била заказана за крај маја и почетак јуна 2023. године) кроз коју ће се наставници и ученици свих средњих школа упознати са начином и процедурама спровођења државне матуре, све активности су представљене у медијима и свакодневно се ради на наведеним пословима. Ипак, да би државна матура била спроведена у пуном капацитету и омогућила остваривање свих права кандидата који приступе полагању, потребно је спровести додатне послове у наредном периоду. Потребно је ојачати капацитете Центра за испите (просторне, кадровске и материјалне), на чему је досад урађено доста, али је потребно уложити и додатне напоре. Затим, да би се остварила права из Закона о средњем образовању и васпитању о упису на високошколску установу без полагања пријемног испита после положене државне матуре, неопходно је било да се по Закону о високом образовању високошколске установе изјасне који се испити са опште, стручне и уметничке матуре вреднују приликом уписа на студије и критеријуме на основу којих се обавља класификација и избор кандидата за упис на студије, до 31. августа 2022. године, што већина високошколских установа није испоштовала у задатом року. Већина високошколских установа које први пут уводе испите склоности нису јавно објавиле шта ти испити подразумевају нити шта је садржај тих испита. Такође, софтвер који израђује Comtrade, чија је улога да подржи све послове везане за спровођење државне матуре и упис ученика на високошколске установе, још увек је у фази развоја и повезивања са регистрима који се воде у оквиру ЈИСП-а, где се свакодневно решавају ситуације које отежавају рад софтвера. Збирке задатака чији је циљ вежба и помоћ ученицима у припреми државне матуре су још увек у припреми, ради се на одабиру задатака који би постигнућа ученика у средњем образовању приказали у најбољем светлу. Припрема збирки је такође у надлежности Центра за испите и потребна су финансијска средства, која ће бити обезбеђена у Закону о буџету Републике Србије за одређену годину. Припремају се и подзаконски акти и упутства за детаљно упознавње свих учесника о свим процедурама и активностима у спровођењу државне матуре, кроз родитељске састанке, састанке са ученицима и обуку наставника за спровођење државне матуре. Истовремено се анализирају и питања ко ће штампати тестове, како и где ће се паковати и дистрибуирати по школама и колика је цена обављања тих послова. Имајући у виду све наведене разлоге, предлаже се да се рок за почетак спровођења државне матуре помери за школску 2025/2026. годину. До тог тренутка ће се непрекидно обављати сви послови припреме полагања државне матуре и обавиће се и додатна пробна тестирања за ученике који ће и полагати државну матуру, са припремљеним збиркама и логистиком која прати спровођење државне матуре, у циљу што квалитетније припреме свих учесника. Обављени су и састанци са свим директорима средњих школа, који су обавезани да континуирано обављају састанке са запосленима, у сврху припреме за спровођење државне матуре. Наставља се и сарадња са високошколским установама и додатно уређивање свих аката који се примењују у поступку спровођења државне матуре. Напомињемо да завршни испит у трогодишњем средњем образовању почиње са спровођењем на крају школске 2022/2023. године.

**Чланом 23. Предлога закона** предложена је одредба да кандидати који су положили матурски испит по прописима којима је уређено полагање матурског испита за ученике који завршавају средње образовање и васпитање у четворогодишњем трајању, као и други кандидати, могу да приступе полагању стручне, уметничке и опште матуре, у сврху рангирања за упис на високошколску установу. Ставом 2. прописано је да ближе услове од значаја за полагање испита из става 1. утврђује министар.

**Чланом 24. Предлога закона** предвиђене су прелазне одредбе. Ставом 1. прописано је да ће се подзаконски акти из чл. 18. и 23. овог закона (члан 63а став 5. и члан 22.) донети у року од две године од дана ступања на снагу овог закона. Ставом 2. прописано је да до доношења прописа из става 1. овог члана примењују се прописи који су важили до дана ступања на снагу овог закона, ако нису у супротности са овим законом.

**Чланом 25. Предлога закона** предвиђено је ступање на снагу Закона осмог дана од дана објављивања у „Службеном гласнику Републике Србије“.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона нису потребна средства у буџету Републике Србије.

**V. АНАЛИЗА ЕФЕКАТА ЗАКОНА**

У складу са одредбама члана 40. став 2. и члана 46. став 6. Пословника Владе („Службени гласник РС”, бр. 61/06 - пречишћен текст, [69/08](http://we2.cekos.com/ce/index.xhtml?&file=f59622&action=propis&path=05962201.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [88/09](http://we2.cekos.com/ce/index.xhtml?&file=f69681&action=propis&path=06968101.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [33/10](http://we2.cekos.com/ce/index.xhtml?&file=f74411&action=propis&path=07441101.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [69/10](http://we2.cekos.com/ce/index.xhtml?&file=f77016&action=propis&path=07701601.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [20/11](http://we2.cekos.com/ce/index.xhtml?&file=f80645&action=propis&path=08064501.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [37/11](http://we2.cekos.com/ce/index.xhtml?&file=f82068&action=propis&path=08206801.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [30/13](http://we2.cekos.com/ce/index.xhtml?&file=f93980&action=propis&path=09398001.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), 76/14 и 8/19 - др.уредба), уз Нацрт закона о изменама и допунама Закона о средњем образовању и васпитању, Анализа ефеката закона није приложена уз остале документе приликом слања на мишљење Републичком секретаријату за јавне политике. Републички секретаријат за јавне политике је мишљењем број: 011-00-85/2023-02 од 17.07.2023. године закључио да не треба да се приложи извештај о спроведеној анализи ефеката, с обзиром на то да се врши усаглашавање са Нацртом Закона о изменама и допунама Закона о основама система образовања и васпитања и Нацртом Закона о изменама и допунама Закона о Националном оквиру квалификација Републике Србије, уз које су достављени извештаји о спроведеној анализи ефеката прописа.